**Etiske regler for Dansk psykoanalytisk selskab, vedtaget ved generalforsamlingen, d. 4. marts 2017**

FORMÅL

De etiske regler udgør, sammen med regler for etikkomiteen og IPA's 'Ethics code’, formuleringen af den etiske professionelle norm, som er gyldig for alle medlemmer af Dansk Psykoanalytisk Selskab og for Selskabets kandidater. De afspejler humanistiske værdier, psykoanalytiske principper og professionelle forpligtelser overfor patienter og offentligheden.

Selskabets etiske regler skal støtte Selskabets medlemmer og deres patienter i de særlige etiske udfordringer, som det psykoanalytiske arbejde indebærer. Endvidere støtter de Selskabet i opretholdelsen af en passende høj professionel standard og dermed Selskabets og dets medlemmers troværdighed overfor offentligheden i faglig etisk henseende. Endelig fungerer reglerne som retningsgivende for etikkomiteens behandling af klager over etisk anfægtelig adfærd.

De etiske regler stiller krav til psykoanalytikeren om etisk bevidsthed, ansvarlighed og faglig kompetence.

De etiske regler gælder for alle inklusive børne- og ungdomspsykoanalytikere. I børne- og ungdomspsykoanalyse kan det dog være nødvendigt at indgå aftaler med andre end patienten, for eksempel når der er tale om en mindreårig. IPA’s etikkomité er aktuelt i færd med at udarbejde en separat vejledning for børne- og ungdomspsykoanalyse.

§1 MENNESKERETTIGHEDER

I overensstemmelse med FN’ s menneskerettighedsdeklaration og IPA’ s retningslinjer i forhold til diskrimination, må en psykoanalytiker ikke deltage i eller understøtte krænkelser af det enkelte individs grundlæggende menneskerettigheder.

§2 ØKONOMISKE AFTALER

Aftaler om honorar skal være afklaret og accepteret af patienten, inden analysen påbegyndes. En evt. senere honorarregulering bør bekendtgøres i god tid, inden den træder i kraft. Der må ikke indgås andre finansielle aftaler mellem analytiker og patient**.**

§3 TAVSHEDSPLIGT

Fortrolighed er en af psykoanalysens grundpiller og har en særlig betydning indenfor psykoanalysen, fordi en sikker og fortrolig relation er en forudsætning for, at en psykoanalytisk proces kan forløbe. Psykoanalytikeren er forpligtiget til at opretholde tavshed om, hvad vedkommende erfarer i forbindelse med en psykoanalyse. Herunder må psykoanalytikeren beskytte materiale, der er modtaget fra patienten og egne noter fra uvedkommende indsigt udefra. Tavshedspligten vedvarer også efter analysens afslutning.

§4 PROFESSIONEL OG KOLLEGIAL INTEGRITET

En psykoanalytiker må aldrig handle på en sådan måde, at professionen bringes i miskredit.

En psykoanalytiker må ikke handle lemfældigt eller direkte ondsindet, og derved skade en kollegas eller Selskabets omdømme. Ej heller må man med overlæg gribe ind i evalueringen af en kollega, med mindre der eksisterer særlige tvingende omstændigheder.

En psykoanalytiker skal (med forbehold for kravet om tavshedspligt) være ærlig og åben i omgangen med patienter og kolleger og må hverken vildlede eller deltage i nogen form for bedrageriske eller manipulerende handlinger.

§5 MAGTMISBRUG

En psykoanalytiker må under og efter en analyse tage hensyn til den magtbalance, der kan eksistere mellem analytiker og patient og må under ingen omstændigheder handle på en måde, som kan krænke patientens, eller en tidligere patients, autonomi.

Psykoanalytikeren må ikke misbruge den særlige position, som den analytiske relations intensitet og karakter sætter analytikeren i, herunder patientens tilknytning og afhængighed af analytikeren, til egen fordel og til skade for patienten. Således må analytikeren heller ikke misbruge information modtaget gennem analysen.

En psykoanalytiker må ikke opfordre til eller have en seksuel relation til en patient under eller efter behandlingen, ej heller til en kandidat, som modtager supervision. Ansvaret for efterlevelse af dette krav er analytikerens.

§6 FRIVILLIGHED

En patients psykoanalytiske behandling hos en psykoanalytiker er frivillig, og patienten kan til enhver tid afbryde behandlingen eller søge behandling og råd andetsteds.

§7 AFSLUTNING

For at sikre det bedst mulige forløb for den analytiske proces skal analytikeren tilstræbe at analysen afsluttes efter fælles aftale. Hvis analytikeren finder det rigtigt ensidigt at bestemme analysens afbrydelse, skal analytikeren i fornødent omfang tage vare på patientens behov for information og hjælp med hensyn til evt. videre behandling andetsteds.

§8 KOMPETENCE

En psykoanalytiker må forpligtige sig til en kontinuerlig faglig udvikling og må opretholde kontakt på et rimeligt niveau med professionelle kolleger. Dette skal sikre en adækvat standard i udøvelsen af praksis samt at en aktuel viden om relevant professionel og videnskabelig udvikling vedligeholdes.

Analytikeren skal arbejde på et grundlag af videnskabelig teori og erfaring og holde sig orienteret om udviklingen indenfor psykoanalysen. Analytikeren er, også som erfaren analytiker, forpligtet til at søge konsultation hos en erfaren kollega, hvis en analyse frembyder særlige vanskeligheder for ham/hende og patienten, eller hvis analytikeren på anden måde er i tvivl om egne færdigheder i forhold til at praktisere. Analytikeren er endvidere forpligtet til at støtte en kollega, hvis dennes evner til at opfylde de professionelle forpligtelser fremstår begrænsede

§9 INDBERETNINGSPLIGT

Hvis en analytiker får kendskab til at et medlem af Selskabet i væsentlig grad misligholder Selskabets etiske normer i sit analytiske arbejde eller i væsentlig grad ikke evner at leve op til forventelig professionel standard, har analytikeren pligt til at indberette det til etikkomiteen eller til bestyrelsen.

§10 UVENTET VARIG AFBRYDELSE AF ANALYSE

Det er enhver analytikers pligt at sørge for patientens tarv i de tilfælde, hvor analysen uventet og varigt afbrydes, f.eks. ved at analytikerens sygdom eller død mens han/hun har behandlingsansvar for patienten. Dette indebærer bl.a. at analytikeren har sørget for, at patienterne i denne situation under hensyn til den generelle tavshedspligt bliver behørigt underrettet og i givet fald får anvist muligheder for videre behandling.

§11 PUBLICERING OG FORSKNING

Ved publicering af klinisk materiale skal man sikre sig, at patientens identitet ikke røbes. Om nødvendigt skal man indhente samtykke fra den, som materialet vedrører.

§12 UNDERVISNING OG SUPERVISION

Når analytikeren underviser eller superviserer bør han/hun også i denne funktion være opmærksom på at indtage en etisk holdning, hvilket bl.a. gælder forvaltningen af den følelsesmæssige binding mellem lærer og elev. Analytikeren må ikke misbruge den særlige position som underviser eller supervisor, ej heller fortroligt materiale som han/hun har fået adgang til gennem undervisningen eller supervisionen, til egen fordel og til skade for eleven / supervisanden.